REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

17 Broj: 06-2/358-13

04. oktobar 2013. godine

B e o g r a d

Z A P I S N I K

24. SEDNICE ODBORA ZARAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 02. OKTOBRA 2013. GODINE

 Sednica je počela u 11, 10 časova.

 Sednicom je predsedavala Milica Dronjak, predsednica Odbora.

 Sednici su prisustvovali članovi Odbora: Katica Vijuk, Milanka Jevtović Vukojičić, Ljiljana Miladinović, Mirjana Dragaš, Ljiljana Lučić, Sanja Čeković, Dušica Morčev, Ranka Savić, Ivan Bauer i Saša Dujović, kao i zamenik člana Gorica Gajić (Aleksandar Pejčić).

 Sednici nisu prisustvovali članovi Odbora: Slavica Saveljić, Miroslav Markićević, Aleksandar Radojević i Jovana Joksimović, kao ni njihovi zamenici.

 Sednici je prisustvovao i Zoran Milošević, pomoćnik ministra u Ministarstvu rada, zapošljavanja i socijalne politike.

 Na predlog predsednice Odbora, usvojen je sledeći

D n e v n i r e d:

1. Razmatranje Predloga zakona o potvrđivanju Sporazuma između Republike Srbije i Velikog Vojvodstva Luksemburg o socijalnoj sigurnosti
2. Razmatranje predstavki i predloga građana

 3. Razno.

 Pre prelaska na razmatranje utvrđenog dnevnog reda, usvojen je bez primedbi zapisnik 23. sednice Odbora, održane 09. jula 2013. godine.

 Prva tačka dnevnog reda **– Razmatranje Predloga zakona o potvrđivanju Sporazuma između Republike Srbije i Velikog Vojvodstva Luksemburg o socijalnoj sigurnosti**

U uvodnim napomenama povodom ove tačke dnevnog redaZoran Milošević, pomoćnik ministra, napomenuo je da u oblasti socijalnog osiguranja sa Luksemburgom već imamo sporazum iz 2003. godine. Međutim, imajući u vidu promene koje su u međuvremenu nastale u obema državama, kao i potrebu daljeg razvijanja i učvršćivanja odnosa u oblasti socijalne sigurnosti, ocenjeno je kao svrsishodno i obostrano korisno da se pristupi pregovorima radi zaključivanja novog sporazuma. Ovaj sporazum reguliše: ostvarivanje prava iz penzijskog i invalidskog osiguranja, davanja za slučaj bolesti i materinstva, osiguranje za slučaj povrede na radu i profesionalne bolesti, osiguranje za slučaj nezaposlenosti i dečijeg dodatka. Sve navedeno podrazumeva da je Sporazum kompletan, za razliku od nekih prethodno usvojenih, u kojima je zdravstveno osiguranje bilo izuzeto, usled prevelikih razlika u sistemima. Milošević je rekao da usaglašeni sporazum sadrži rešenja koja su usklađena sa promenama u nacionalnim zakonodavstvima obe države, kao i najnovije evropske standarde u ovoj oblasti, koji osiguranicima i korisnicima prava omogućavaju najvišu zaštitu. Naveo je standardna rešenja zastupljena u odredbama ovog sporazuma: jednak tretman državljana država ugovornica u oblasti socijalnog osiguranja, što podrazumeva da se na isti način kao sa svojim državljanima, postupa sa državljanima druge države ugovornice; neposredna isplata stečenih davanja korisniku koji je ostvario prava na davanja u mestu prebivališta; mogućnost da kad neko ostvari prava u Luksemburgu, ta prava koristi u Srbiji, s tim što uvek postoji izuzetak, u skladu sa mogućnostima koje pruža budžet svake zemlje, međutim, osnovna prava ne mogu biti uskraćena; period sabiranja osiguranja navršen u obema državama ugovornicama, radi ostvarivanja prava na penziju i na novčanu naknadu – to je jedan od najvažnijih elemenata ovog sporazuma, koji omogućava ostvarivanje prava na srazmernu penziju; korišćenje zdravstvene zaštite za lica koja imaju prebivalište ili boravište na teritoriji druge države (penzioneri, turisti, diplomate itd.); princip osiguranja koji omogućava da teret osiguranja snosi ona država u kojoj je osiguranje i ostvareno. Istakao je da je Sporazum u junu potpisan u Luksemburgu, a trenutno je i kod njih u proceduri. Sledi razmena ratifikacionih instrumenata, a Sporazum stupa na snagu prvog dana drugog meseca nakon pomenute razmene.

 Odbor je većinom glasova (10 za, dvoje nije glasalo) odlučio da predloži Narodnoj skupštini da prihvati Predlog zakona o potvrđivanju Sporazuma između Republike Srbije i Velikog Vojvodstva Luksemburg o socijalnoj sigurnosti.

 Za izvestioca Odbora na sednici Narodne skupštine, određena je Milica Dronjak, predsednica Odbora.

 Druga tačka dnevnog reda **– Razmatranje predstavki i predloga građana**

 Mirjana Dragaš, član radne grupe za predstavke i predloge građana, rekla je da je radna grupa na sastanku održanom prethodnog dana, razmotrila prispele predstavke. Naglasila je da nema zaostalih predmeta iz ranijeg perioda. Najpre je pročitala ko su podnosioci predstavki o kojima je na sastanku bilo reči: Samostalni sindikat i Sindikat „Nezavisnost“ MK „Rudnik“ AD Gornji Milanovac u restrukturiranju, Udruženje vojnih beskućnika Srbije, Milica Marić iz Beograda, Ružica Živković iz Kostolca i Milivoje Vlahović, a dve predstavke koje su pristigle elektronskom poštom, Odboru su uputili Radoje Radojević iz Ripnja i Nataša Šević iz Beograda. Zatim je za svaku predstavku ponaosob, iznela predlog radne grupe kom organu je neophodno uputiti predstavku, u cilju pružanja pomoći podnosiocu iste, u okviru svog delokruga rada.

 U diskusiji su učestvovali: Ranka Savić, Sanja Čeković, Mirjana Dragaš, Milica Dronjak i Zoran Milošević.

 Ranka Savić je u vezi sa predstavkom Milice Marić, koja se odnosi na problem u isplati naknade za porodiljsko bolovanje, istakla da se ovo često dešava u praksi. Rekla je da je tim povodom od Ministarstva rada, zapošljavanja i socijalne politike zatražila tumačenje – šta se s ovim isplatama dešava kad je preduzeće u blokadi. Naime, u tumačenju stoji da preduzeće ima pravo na otvaranje posebnog računa, koji će služiti samo za uplate novčanih sredstava po osnovu isplata naknada za porodiljsko bolovanje i koji nema mogućnost blokade. Zamolila je prisutnog predstavnika Ministarstva da pruži dodatno objašnjenje o ovom pitanju, međutim, s obzirom na to ova oblast nije u resoru pomoćnika ministra Zorana Miloševića, obećao je da će Ministarstvo u što kraćem roku dostaviti pisano obaveštenje.

 Sanja Čeković je istakla da pomenuto otvaranje posebnog računa za ovu namenu, u preduzeću koje je u blokadi, predstavlja samo deo rešenja. Međutim, smatra da se suštinski problem ogleda u tome što zakon poslodavca obavezuje da porodilji isplati zaradu, a tek nakon isplate, on podnosi potrebnu dokumentaciju, kako bi taj iznos bio refundiran. Postavlja se pitanje na koji način nadoknadu porodilji isplaćuje poslodavac preduzeća koje je u blokadi. Stoga smatra da bi trebalo poslodavca obavezati da uredi dokumentaciju i obračuna lični dohodak, zatim da jedinicu lokalne samouprave obavesti da je preduzeće u blokadi, uz potvrdu banke, na osnovu čega bi sredstva bila refundirana. U suprotnom, smatra da će se doći u situaciju da porodilje uopšte neće primati naknadu, dokle god je blokada preduzeća u toku, dok bi na način koji je predložila, naknade redovno bile isplaćivane.

 Mirjana Dragaš je povodom prethodne sugestije rekla da je upravo ideja radne grupe da se od Ministarstva zatraži odgovor da li su doneta podzakonska akta koja regulišu ovo pitanje i koja bi mogla da daju tumačenje kako postupiti u ovoj situaciji. Složila se da ovo nije usamljen slučaj i da se u ovakvoj situaciji verovatno nalazi veći broj porodilja. U skladu sa tim bi ovo pitanje trebalo sistemski rešiti.

 Milica Dronjak je izrazila mišljenje da bi trebalo najpre sačekati odgovor Ministarstva u vezi s ovom predstavkom, sa čime su se složili i članovi Odbora.

 Zoran Milošević se javio za reč povodom predstavke Milivoja Vlahovića, koja se odnosi na nemogućnost ostvarivanja prava na mesečnu novčanu naknadu (poseban dodatak), nakon rehabilitacije. Ukazao je na to da je problem o kom je u predstavci reč, prepoznat još u vreme donošenja Zakona o rehabilitaciji. Tada su iz Ministarstva rada otišle primedbe o tome kakvi će se problemi javiti, kao i sugestije šta bi trebalo ispraviti, međutim, nijedna nije uvažena. Stoga u Zakonu stoji samo da će Republički fond PIO vršiti isplatu i u kom iznosu, a nije rečeno ko će staž utvrditi i sa čim će se on usklđivati. U skladu sa navedenim, izrazio je mišljenje da je Zakon nesprovodljiv i rekao da je predstavka o kojoj je reč predmet koji bi trebalo uputiti Ministarstvu pravde.

 Sanja Čeković je povodom iste predstavke skrenula pažnju na to da je sud bio obavezan, prilikom donošenja presude, da veštačenjem utvrdi iznos. Ovako, bez finansijske vrednosti, sudska presuda je nedovršena.

 Mirjana Dragaš je rekla da je radna grupa u predlogu odgovora na ovu predstavku, istakla da su rešenja sudova nepotpuna, jer nije uređen način obračuna posebnog dodatka, pa se rešenja ne mogu ni sprovoditi.

 Odbor je jednoglasno (12 glasova za) prihvatio predlog odgovora radne grupe na predstavke, uz dopunu o kojoj je bilo reči tokom diskusije.

 Treća tačka dnevnog reda **– Razno**

 Saša Dujović je izneo problem „tihe revizije“ i obustavljanja isplata korisnicima boračko-invalidske zaštite, koje mimo propisa sprovodi Sektor za boračko-invalidsku zaštitu Ministarstva rada, zapošljavanja i socijalne politike. Ovo iznosi na osnovu obraćanja vojnih invalida i članova porodica palih boraca, koji se žale da ostaju bez primanja i rešenja o ličnim ili porodičnim invalidninama. Istakao je da su usled nepostojanja pravnog osnova, rešenja koja im se izdaju lako oboriva na sudu i da im se naknadno izdaju rešenja za isplatu naknada, ali da problem predstavlja to što oni u međuvremenu, dok čitava procedura traje, ostaju bez osnovnih sredstava za život. Stoga je od Ministarstva rada zatražio informaciju o tome na koji način će ova situacija biti rešena.

 Predsednica Odbora je najavila obeležavanje 17. oktobra, Svetskog dana borbe protiv siromaštva održavanjem zajedničke sednice sa Odborom za prava deteta, imajući u vidu to da je oblast siromaštva u nadležnosti ovog odbora, a da siromaštvo u velikoj meri pogađa upravo decu i samohrane roditelje. Rekla je da su s ovom idejom upoznati i predsednik Odbora za prava deteta i članovi tog odbora.

 Sednica je završena u 11, 55 časova.

 SEKRETAR PREDSEDNICA

 Žužana Sič Levi Milica Dronjak